text: У Луцку невядомы ўзяў у закладнікі пасажыраў аўтобусу
  На Тэатральнай плошчы ў Луцку раніцай 21 ліпеня невядомы захапіў аўтобус і забарыкадаваўся ў ім. СМІ паведамляюць пра страляніну.
  Аўтобус з закладнікамі ў Луцку. Фота: konkurent.ua
  «Украинская правда» са спасылкай на начальніка абласнога ўпраўлення паліцыі Юрыя Крашко паведамляе, што да аперацыі прыцягнулі антытэрарыстычны цэнтр СБУ. Па словах сілавіка, у аўтобусе забарыкадаваўся мужчына, які пры сабе мае зброю і выбухоўку. Ён страляе.
  Паводле папярэдніх звестак праваахоўнікаў, у аўтобусе не менш за 20 закладнікаў, піша УНН.
  Вядома, што чалавек высунуў праваахоўнікам свае ўмовы. З ім вядуцца перамовы. З захопнікам звязваюцца па тэлефоне. Як высветлілі ў паліцыі, на сваёй старонцы ў сацсетках чалавек пастаянна піша пра «незадаволенасць сістэмай ва Украіне».
  Плошчу ў Луцку атачылі спецназаўцы з аўтаматамі. Рух транспарту забаронены. Тэрыторыя абгароджана.
  З'явіліся патрабаванні мужчыны:
  «Авакаў, Парашэнка, Пінчук, Каламойскі, Ахметаў, Медзвядчук павінны адначасова выкласці запіс: «я тэрарыст у законе» . А Зяленскі павінен апублікаваць зварот з тэкстам »фільм «Зямляне» 2005 года глядзець усім«.
  У Луцк тэрмінова вылецеў Міністр МУС Арсэн Авакаў. У вобласці ўведзены план «Закладнік». Прэзідэнт Украіны Уладзімір Зяленскі паведаміў, што трымае сітуацыю на ўласным кантролі.